### Beslutningstema

Det skal besluttes, om der skal meddeles dispensation til opførelse af sommerhus tættere på vejskel på adressen [adresse], [adresse], [adresse].

### Sagsfremstilling

Forvaltningen har modtaget ansøgning om dispensation til opførelse af et sommerhus på ovennævnte adresse, matr. nr. 51y, Arrild Ejerlav, Steen Paulsen.

Ejendommen er omfattet af Lokalplan nr. 4.1-03 lbn. 168 "Søvang" Nyt sommerhusområde syd for centerområdet i [adresse], hvori der i § 10.1 bestemmes at, bebyggelse skal holdes minimum 2,5 meter fra skel mod nabo og sti og 5 meter fra vejskel.

Der søges om dispensation fra lokalplanen, da man ønsker at vinkle sommerhuset på samme måde som de eksisterende, og det er derfor ikke muligt at overholde bestemmelsen til skel med bebyggelsens udformning. Som vist på tegningsmaterialet ønskes ejendommen udført med en vinkel mod nord, byggeriet udformes dermed med et andet volumen end de eksisterende huse i området, ligesom udformningen ikke følger det tinglyste udstykningsforslag for området. Grundet vinklen kan afstandskravet til vejskel ikke overholdes.

I lokalplanen er indlagt jf. § 8.1, der bestemmer at bebyggelse og udstykning i området skal ske efter en samlet plan.

De første tre huse i området er opført i 2008 som udstillingshuse på baggrund af den oprindelige bebyggelsesplan. Der er tale om ejendommene beliggende på matr. nr. 51n, 51r samt 51æ.

Der er tidligere givet dispensation til opførelse af sommerhuse, der fraviger bebyggelsesplanen, her var der dog tale om en størrelsesændring på 10 m2 samt materialevalg på vinduer og døre. Der er ikke tidligere givet dispensation til form og placering i området.

Lokalplanen har til formål:

* at etablere plangrundlag for opførelse af nye fritids-/ferieboliger eller sommerhuse
* at sikre, at den fremtidige bebyggelse sker i harmoni med omgivelserne og tilfører området arkitektonisk kvalitet
* at sikre, at fritids-/ferieboliger eller sommerhuse kan opføres enten sammenbygget eller eller fritliggende
* at fastlægge materialevalg og bygningsvolumen for ny bebyggelse
* at fastlægge vejadgang via [adresse]

Der er forud for ansøgning om dispensation til opførelse af sommerhus på grunden blevet søgt og givet tilladelse til arealoverførsel af matr. nr. 51z, 51y og 51ø til to matrikler.

Sagen har været sendt i høring i lokalplanområdet, der er kommet to bemærkninger ind. Én er imod, mens én ikke har noget imod det. Det er ejer af [adresse], matr. nr. 51æ, der er imod. Bebyggelsen på [adresse] 20 er bygget ud fra den oprindelige bebyggelsesplan, dog er sommerhuset drejet 180o, så det ligger med en afstand til vejskel på omkring 3,5-4 meter. Det er ejer af matr. nr. 51ø, der ikke har noget imod det ansøgte.

Der er tinglyst en servitut på ejendommen. På side 4 afsnit A Byggepligt bestemmes, at køber forpligter sig til at opføre projekt i overensstemmelse med det projektforslag, der er udarbejdet for området. Hvis projektet ændres, skal det godkendes af Tønder Kommune.

Der er tale om en principiel sag, hvor en meddelelse om dispensation til det ansøgte lægger op til en ændring af administrationspraksis for afstandskrav til vejskel i området, hvilket jf. kompetanceplanen er baggrunden for, at sagen forelægges politisk.

Den dag, sagen blev sendt i høring i lokalplanområdet, oplyste ansøger, at der var støbt fundament. Ansøger har selv indsendt bemærkninger.

Der er 2 mulige scenarier;

1) der gives dispensation til afstandskravet mod vejskel, og administrationen bemyndiges til i kommende sager i lokalplanområdet, at give adminstrativ dispensation ned til 3 meter fra vejskel.

2) der gives afslag på dispensation for bebyggelse tættere end 5 meter til vejskel, begrundet i at det er lokalplansbestemmelsen, som klart definerer, hvilken afstand man skal tage hensyn til ved byggeri i området.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | scenarie 2 besluttes. |

### Beslutning

Indstillingen ikke godkendt, idet et flertal af udvalget ønsker scenarie 1.

Der foretoges afstemning om Scenarie 1.

Imod stemte Bertil Nielsen (C) og Birger Nørgaard (S). For stemte de resterende tre udvalgsmedlemmer